འགྲོགས་ན་དོན་མེད་པའི་སྤྱོད་པས་ཚེ་དོན་མེད་པར་འདས་པའོ། །གསུམ་པ་ནི་གཉིས་
ཏེ་ཕྱིའི་བར་ཆོད་དང་། ནང་གི་བར་ཆོད་དོ། །དང་པོ་ནི། དེར་ཡང་བདུད་ནི་བརྩོན་
པར་བྱེད། །ཅེས་སྦྲེལ་ལོ། །ཅིའི་དོན་དུ་ཞེ་ན། ངན་སོང་ཆེན་པོར་ལྷུང་ཕྱིར་ཏེ། དགའ་
རབ་དབང་ཕྱུག་གི་བཙུན་མོ་པདྨའི་ཕྲེང་བ་ཅན་གྱིས་མེ་ཏོག་གི་མདའ་འཕེན་པ་ལ་
སོགས་པའོ། །གཉིས་པ་ནི་དེར་ནི་ཞེས་པས་ལོག་པའི་ལྟ་བ་ལ་གནས་པ་དང་། ཐེ་ཚོམ་
ཞེས་པས་ཡང་དག་པའི་ལམ་ལ་ཐེ་ཚོམ་གྱིས་ཟིན་པས་སོ།
།བཞི་པ་རྟེན་རྙེད་པར་
དཀའ་བ་ནི་ཚེ་འདིར་འཕོས་པ་ནས་སླར་ཡང་དལ་བ་རྙེད་དཀའ་ཞེས་པས་མི་ཁོམ་པ་
བརྒྱད་ལས་ལོག་པ་དང་། རང་གི་འབྱོར་པ་རྙེད་པར་དཀའ་བ་བཤད་ལ། སངས་རྒྱས་
འབྱུང་བ་ཤིན་ཏུ་རྙེད་དཀའ་ཞེས་པས་གཞན་གྱི་འབྱོར་པ་རྙེད་པར་དཀའ་བ་བཤད་དོ། །
ལྔ་པ་རྒྱུ་སྤང་དཀའ་བ་ནི་ཉོན་མོངས་ཆུ་བོ་སྤང་དཀའ་ཞེས་པ་སྟེ། འདོད་པ་དང་སྲེད
པ་དང་ལྟ་བ་དང་མ་རིག་པའི་ཆུ་བོ་སྤང་དཀའ་བའོ། །དེ་ནས་རྒྱུ་མཚན་ལྔ་པོ་དེས། ཨེ་
མ་སྡུག་བསྔལ་བརྒྱུད་མར་འགྱུར། །ཞེས་པའོ། །གསུམ་པ་བྱིས་པ་རྣམས་ཀྱིས་སྡུག་བསྔལ་ལ
སྡུག་བསྔལ་དུ་མ་ཤེས་པའི་དོན་དང་། དཔེ་གཉིས་དེ་ལྟར་ཞེས་པ་དང་། དཔེར་ན་ཞེས
པ་སྟེ། སྡུག་བསྔལ་སྡུག་བསྔལ་དུ་མ་ཤེས་པ་ནི་འདུ་བྱེད་ཀྱི་སྡུག་བསྔལ་ལ་སྡུག་བསྔལ་
དུ་མ་ཤེས་པ་ཡིན་ལ། ཁྲུས་བྱས་ནས་མེར་འཇུག་པ་ནི་གྲང་བས་ཉེན་པ་དྲོ་བར་འདོད་
ནས་མེར་འཇུག་པ་ཡིན་ནོ་ཞེས་འགྲེལ་ཆེན་བྱེད་པས་འཆད་ལ། ཁ་ཅིག་གིས་མུ་སྟེགས་
ཀྱི་བརྟུལ་ཞུགས་འཛིན་པ་ལ་བརྗོད་དོ། །བཞི་པ་མྱོང་བར་འགྱུར་བའི་སྡུག་བསྔལ་གྱི་རྣམ་
པ་ནི་དེ་ལྟར་ཞེས་པ་སྟེ། རྒ་བ་དང་འཆི་བ་མེད་པར་རློམ་པ་ལ་འཆི་བ་དང་ངན་སོང་
- 570 -

སློབ་དཔོན་རིན་པོ་ཆེ་བསོད་ནམས་རྩེ་མོའི་གསུང་།
འབྱུང་ངོ་ཞེས་བྱ་བའོ། །དེ་ལྟར་རང་གིས་སྟོང་པ་ཉིད་མ་རྟོགས་ན་སྡུག་བསྔལ་དེ་དག་
འབྱུང་བས་རྟོགས་ན་དེ་ལྡོག་པ་ནི།
སྟོང་པ་ཉིད་རྟོགས་པའི་འབྲས་བུར་གྲུབ་པས་རང་
དོན་ཡིན་ནོ་ཞེའོ། །དེས་ན་གཞན་དོན་ལ་གཉིས་ཏེ། སྡུག་བསྔལ་ཞི་བ་དང་། མངོན་
ཞེན་ཞི་བའོ། །དང་པོ་ནི་དེ་ལྟར་ཞེས་པ་སྟེ། དེ་ལྟར་སྡུག་བསྔལ་མེས་གདུངས་ལ། །ཞི་
བར་བྱེད་པར་ནམ་ཞིག་འགྱུར། །ཞེས་སྦྲེལ་ཏོ། །ཐབས་གང་གིས་ཤེ་ན་རང་གི་བདེ་བའི་
ཚོགས་ཆར་གྱིས་སོ། །བདེ་བའི་ཆར་དེ་གང་ལས་བྱུང་ཞེ་ན། བསོད་ནམས་སྤྲིན་ལས་
ལེགས་འབྱུང་བའི། །ཞེས་པའོ། །མངོན་ཞེན་ཞི་བ་ནི་ནམ་ཞིག་ཅེས་པ་སྟེ། ནམ་ཞིག
སྟོང་པ་ཉིད་ནི་སྟོན་པ་འགྱུར། །ཞེས་སྦྲེལ་ཏོ། །སུ་ལ་ཞེ་ན། དམིགས་པས་ཕུང་བར་གྱུར་
བ་རྣམས་ལའོ། །རྒྱུ་གང་ལས་ཤེ་ན། དམིགས་པ་མེད་པ་ཡེ་ཤེས་ཀྱི་ཚོགས་དང་། གུས་
པས་བསོད་ནམས་བསག་པ་བསོད་ནམས་ཀྱི་ཚོགས་ལ་བརྟེན་ནས་སོ། །དེ་ལ་གོང་དུ་བཤད་
པའི་སྡུག་བསྔལ་དེ་དག་སེལ་བར་རང་དོན་དུ་བཤད་པ་ནི་གཞུང་གི་ཆ་ལ་མ་འགྲིག་སྟེ།
སྟོང་པ་ཉིད་མ་རྟོགས་ན་སྡུག་བསྔལ་དེ་དག་རང་གིས་མྱོང་བར་བརྗོད་དམ། གཞན་གྱིས་
མྱོང་བར་བརྗོད། དང་པོ་ལྟར་ན། དེ་ལྟར་སྡུག་བསྔལ་མེས་གདུངས་ལ། །ཞེས་པའང་
རང་གི་སྡུག་བསྔལ་འཇུག་པས་དེ་ཞི་བར་བྱེད་པར་ནམ་ཞིག་འགྱུར་ཞེས་པའང་རང་དོན་
དུ་འགྱུར་རོ། །གཉིས་པ་ལྟར་ན་སྡུག་བསྔལ་གཞན་ལས་བྱུང་ན་དེ་བསལ་བའང་གཞན་གྱི་
སྡུག་བསྔལ་བར་འགྱུར་བས་རང་དོན་དུ་མི་འཐད་དོ། །དེས་ན་འཇིག་རྟེན་པའི་ཆོས་མ་
གྲུབ་པ་དང་། དེ་ལ་བརྟེན་པའི་སྲིད་པ་ལྡོག་པ་སྟོང་པ་ཉིད་རྟོགས་པའི་རང་བཞིན་གྱི་
འབྲས་བུ་ཡིན་ལ། ལྷག་མ་གཞན་དོན་ནོ། །དེ་ལའང་གཞན་དོན་སྡུག་བསྔལ་བའི་རྣམ་
པ་ནི། བདག་ཉིད་བདེ་བར་འདོད་རྣམས་ཞེས་བྱ་བ་ལ་སོགས་པ་སྟེ། སྔ་མ་བཞིན་ནོ།
།དེ་སེལ་བ་ནི་དེ་ལྟར་ཞེས་པའོ། །སེལ་བའི་ཐབས་ནི་ནམ་ཞིག་ཅེས་པའོ། །སྟོང་པ་ཉིད་
- 571 -

དཔལ་ས་སྐྱའི་རིག་མཛོད། ས་སྐྱ་བཀའ་འབུམ།
བསྒོམས་པའི་འབྲས་བུ་ཇི་ལྟར་བུའོ། །ཤེས་རབ་གྱི་ཕ་རོལ་ཏུ་ཕྱིན་པའི་ལེའུ་སྟེ་དགུ་
པའོ།། །།
དེ་ལྟར་སྤྱོད་པས་ཐོབ་པའི་འབྲས་བུ་མངོན་པར་འགྲུབ་པ་ནི། རང་དང་གཞན་གྱི་
དོན་ཕུན་སུམ་ཚོགས་པ་སྟེ། དེ་དག་འདོད་པའི་ཡུལ་དུ་བཞག་པས་བསམ་པའི་དགེ་བ་
བསྔོ་བ་ཐབས་ཀྱིས་སྟོན་པ་ནི་ལྔ་སྟེ། ཐབས་དང་འབྲེལ་བའི་བསྔོ་བ་དང་། གཞན་གྱི་
དོན་དུ་བསྔོ་བ་དང་། རང་གི་དོན་དུ་བསྔོ་བ་དང་། བདེ་བའི་འབྱུང་གནས་བསྟན་པའི་
དོན་དུ་བསྔོ་བ་དང་། བཀའ་དྲིན་རྗེས་སུ་དྲན་པས་ཕྱག་འཚལ་བའོ། །དང་པོ་ནི་བདག་
གིས་ཞེས་པ་སྟེ། དགེ་བ་གང་དེས་ཞེས་པ་མན་ཆད་བསྔོ་བྱའི་དངོས་པོ་དང་། འགྲོ་བ་
ཀུན་ཞེས་བྱ་བ་ཆེད་དུ་བྱ་བ་དང་། བྱང་ཆུབ་སེམས་དཔས་འབྲས་བུའོ། །གཉིས་པ་ལ་
གཉིས་ཏེ། འཇིག་རྟེན་པའི་དོན་དུ་བསྔོ་བ་དང་། འཇིག་རྟེན་ལས་འདས་པའི་དོན་དུ་
བསྔོ་བའོ། །དང་པོ་ལ་གསུམ་སྟེ། སྤྱིར་བསྔོ་བ་དང་། བྱེ་བྲག་ཏུ་ངན་འགྲོའི་དོན་དུ་
བ་དང་། བདེ་འགྲོའི་དོན་དུ་བསྔོ་བའོ། །དང་པོ་ནི་སྙིང་རྗེ་དང་བྱམས་པའི་རྣམ་པས་
སྡུག་བསྔལ་དང་བྲལ་བ་དང་། བདེ་བ་ཐོབ་པའི་དོན་དུ་བསྔོ་བ་དང་། དགའ་བའི་རྣམ་
པས་བདེ་བ་དང་མི་འབྲལ་བར་བསྔོ་བ་དང་། བཏང་སྙོམས་ཀྱི་རྣམ་པས་ཕན་པ་ཐོབ་
པར་བསྔོ་བ་རྣམས་ཕྱོགས་རྣམས་ཞེས་པ་དང་། དེ་དག་ཅེས་པ་དང་། འགྲོ་བས་ཞེས་པ་
ནས་རིམ་པ་བཞིན་ནོ། །ངན་འགྲོའི་དོན་དུ་བསྔོ་བ་ལ་གསུམ་སྟེ། དམྱལ་བའི་དོན་དུ་
བསྔོ་བ་དང་། དུད་འགྲོའི་དོན་དུ་བསྔོ་བ་དང་། ཡི་དྭགས་ཀྱི་དོན་དུ་བསྔོ་བའོ། །དང་
པོ་ལ་གཉིས་ཏེ། སྡུག་བསྔལ་རང་ཞི་བ་དང་། གཞན་གྱིས་ཞི་བར་བསྔོ་བའོ། །དང་པོ་ལ་
གསུམ་སྟེ། སྤྱིར་ཞི་བར་བསྔོ་བ་དང་། གྲང་བའི་དམྱལ་བ་ཞི་བར་བསྔོ་བ་དང་། ཚ་བའི་
དམྱལ་བར་ཞི་བ་བསྔོ་བའོ། །དང་པོ་ནི་འཇིག་རྟེན་ཁམས་ན་ཞེས་པའོ། །གཉིས་པ་ནི་
- 572 -

སློབ་དཔོན་རིན་པོ་ཆེ་བསོད་ནམས་རྩེ་མོའི་གསུང་།
གྲང་བས་ཞེས་པའོ། །གསུམ་པ་ནི་གཞིའི་སྡུག་བསྔལ་ཞི་བར་བསྔོ་བ་དང་། ཉེ་འཁོར་གྱི
སྡུག་བསྔལ་ཞི་བར་བསྔོ་བའོ། །དང་པོ་ནི་བྱང་ཆུབ་སེམས་དཔའི་ཞེས་པའོ། །གཉིས་པ་
ནི་རལ་གྲིའི་ཞེས་པ་ལ་སོགས་པའོ། །དེ་ཡང་ཤིང་གི་གནོད་པ་དང་། བྱའི་གནོད་པ་དང༌།
གཞིའི་གནོད་པ་དང་། ཕན་ཚུན་གྱི་གནོད་པ་དང་། ཆུའི་གནོད་པ་རྣམས་ཞི་བ་རལ་
གྲི་ཞེས་པ་དང་། མཐིང་རིལ་ཞེས་པ་དང་། ཕན་ཚུན་ཞེས་པ་དང་། ཆུ་བོ་ཞེས་པ་ནས་
རིམ་པ་བཞིན་ནོ། །གཞན་གྱིས་ཞི་བ་ལ་བཞི་སྟེ། རྡོ་རྗེ་འཛིན་པའི་སྟོབས་ཀྱིས་ཞི་བ་དང་།
འཇིག་རྟེན་དབང་ཕྱུག་གི་ཐུགས་རྗེས་ཞི་བ་དང་། འཇམ་པའི་དབྱངས་ཀྱི་ཆོ་འཕྲུལ་གྱིས་
ཞི་བ་དང་། ཉེ་བའི་སྲས་གཞན་གྱི་མཐུས་ཞི་བའོ། །དང་པོ་ལ་གསུམ་སྟེ། གནོད་བྱེད་
སྐྲག་པ་དང་། དགའ་བ་དེས་ཁྱབ་པ་དང་། མགོན་མཐོང་བ་དང་། དེ་ལས་དང་པོ་ཉེས་
སྤྱོད་ལས་ལྡོག་པ་བཞི། ཅི་ཕྱིར་ཞེས་པ་དང་། ཀུན་ནས་ཞེས་པ་དང་། རབ་ཏུ་ཞེས་པ་
ནས་རིམ་པ་བཞིན་ནོ། །གཉིས་པ་ནི་མེའི་གནོད་པ་ཞི་བ་དང་། བདེ་བ་ཐོབ་པ་དང་།
སྐྱབས་ཐོབ་པ་རྣམས་མེ་ཏོག་ཅེས་པ་དང་། གློ་བུར་ཞེས་པ་དང་སེམས་དམྱལ་ཞེས་པ་
ནས་རིམ་པ་བཞིན་ནོ། །གསུམ་པ་ནི་དབུགས་དབྱུང་བ་དང་། མགོན་གྱིས་བཟུང་བའོ། །
གྲོགས་དག་ཚུར་ཤོག་བདག་ཅག་གསོན་འགྱུར་འཇིགས་པ་སྤོངས། ཞེས་པ་ནས་རིམ་པ་
བཞིན་ནོ། །སེམས་དམྱལ་ཅ་ཅོ་དང་བྱེད་ཤོག །ཅེས་སྦྲེལ་བའོ། །གཉིས་པ་ནི་ཡུའུ་ཐད་
དུ་ཕྱིན་འགྱུར་ཞེས་སྦྲེལ་ཏོ། །ཇི་ལྟར་བུ་ཕྱིན་ཞེ་ན་འཇིགས་མེད་བྱེད་པ་ཕྱིན་ནོ། །ཇི་
ལྟར་འཇིགས་པ་མེད་པར་བྱེད་ཅེ་ན། གང་གིས་མཐུ་ཡིས་སྡུག་བསྔལ་ཀུན་དང་བྲལ་བ་
དང་། དགའ་བའི་ཤུགས་ཕྱིན་པས་འགྲོ་བ་སྐྱོབ་པའོ། །བསམ་པ་གང་གིས་སྐྱོབ་ཅེ་ན།
བྱང་ཆུབ་སེམས་དང་རྩེ་བ་མ་སྐྱེས་གྱུར་པའོ། །རྣམ་པ་ཇི་ལྟ་བུ་ཞིག་ཕྱིན་ཞེ་ན། གཞོན་
ནུ་ཟུར་ཕུད་ཅན་འབར་རོ། །ཆོ་འཕྲུལ་ཇི་ལྟ་བུ་དང་ལྡན་ཞེ་ན། ཁྱོད་ཀྱིས་ལྟོས་ཞེས་
- 573 -

དཔལ་ས་སྐྱའི་རིག་མཛོད། ས་སྐྱ་བཀའ་འབུམ།
སྦྲེལ་ཏོ། །ཇི་ལྟ་བུའི་ཆོ་འཕྲུལ་ཞེ་ན། ལྷ་བརྒྱའི་ཞེས་པས་ལྷའི་ཚོགས་ཀྱིས་བསྟོད་པ་དང་།
ཐུགས་རྗེས་ཞེས་པས་མེ་ཏོག་གི་ཆར་འབབ་པ་དང༌། བསྟོད་སྒྲོགས་ཞེས་པས་རོལ་མོ་
དང་འབྲེལ་བ་དང་། ཡིད་འོང་ཞེས་པས་གནས་ཕུན་སུམ་ཚོགས་པ་བཞིས་བསྟན་ཏོ། །
བཞི་པ་ནི་དེ་ལྟར་ཞེས་པ་སྟེ།
བྱང་ཆུབ་སེམས་དཔའི་ས་བཅུ་ལ་སྒྲིབ་པ་མེད་པའི་སྤྲིན་
ལས་བསིལ་བ་དང་། མང་བ་ལ་སོགས་པའི་ཆར་འབབ་པས་སེམས་ཅན་དམྱལ་བ་རྣམས་
དགའ་བ་བསྐྱེད་པར་གྱུར་ཅིག་ཅེས་པའོ། །དུད་འགྲོའི་དོན་དུ་བསྔོ་བ་ནི། དུད་འགྲོ་
རྣམས་ནི་གཅིག་ལ་གཅིག །ཅེས་བྱ་བའོ། །ཡི་དྭགས་ཀྱི་དོན་དུ་བསྔོ་བ་ནི། སྒྲ་མིན་སྙན་
པའི་ཞེས་བྱ་བའོ། །མཐོ་རིས་ཀྱི་དོན་དུ་བསྔོ་བ་ལ་གཉིས་ཏེ། སྡུག་བསྔལ་དང་བྲལ་བ་
དང་། འདོད་པ་ཐོབ་པའོ། །དང་པོ་ནི་དབང་པོ་མ་ཚང་བ་དང་། མངལ་གྱི་ཟུག་རྔུའི་
སྡུག་བསྔལ་དང་། དབུལ་བ་དང་། ཡིད་མི་བདེ་བ་དང་། ན་བ་དང་། སྣང་བ་དང་བྲལ་
བ་དང་། མགྲོན་པའི་སྡུག་བསྔལ་དང་མི་མ་ཡིན་པའི་གནོད་པ་ལས་ཐར་བ་ལ་བདུན།
ལོང་བ་ཞེས་པ་དང་། གཅེར་བུ་ཞེས་པ་དང་། མྱ་ངན་ཞེས་པ་དང་། སེམས་ལས་ཅན་
ཞེས་པ་དང་། སྐྲག་པ་ཞེས་པ་དང་། མགྲོན་པ་ཞེས་པ་དང་། དགོན་ཞེས་པ་ནས་རིམ་
པ་བཞིན་ནོ། །གཉིས་པ་ནི་གཉིས་ཏེ། སྤྱིར་སེམས་ཅན་གྱི་དོན་དུ་བསྔོ་བ་དང་། བྱེ་བྲག་
ཏུ་རབ་ཏུ་བྱུང་བའི་དོན་དུ་བསྔོ་བའོ། །དང་པོ་ལ་གསུམ་སྟེ། ཕུན་སུམ་ཚོགས་པ་ཐོབ་
པ་དང་། ཡང་དག་པའི་ལམ་ལ་འཇུག་པ་དང་། ལོ་ཀ་པའི་བདེ་བ་ཐོབ་པའོ། །དང་པོ་
ནི་རྟེན་དུ་ཕུན་སུམ་ཚོགས་པ་དང་། ལོངས་སྤྱོད་དང་། འཚེ་བ་མེད་པ་དང་། གཟི་
བརྗིད་ཕུན་སུམ་ཚོགས་པ་དང་། གཟུགས་ཕུན་སུམ་ཚོགས་པ་དང་། དམན་པ་མཆོག་
ཏུ་གྱུར་པ་དང་། དགེ་བ་ཕུན་སུམ་ཚོགས་པ་བདུན། མི་དལ་ཞེས་པ་དང་། ཐམས་ཅད་
ཅེས་པ་དང་། རྩོད་པ་ཞེས་པ་དང་། སེམས་ཅན་ཞེས་པ་དང་། དཀའ་ཐུབ་ཅེས་པ་དང་།
- 574 -

སློབ་དཔོན་རིན་པོ་ཆེ་བསོད་ནམས་རྩེ་མོའི་གསུང་།
འཇིག་རྟེན་ཞེས་པ་དང་། བདག་གི་ཞེས་པ་ནས་རིམ་པ་བཞིན་ནོ། །གཉིས་པ་ནི་བསམ་
པ་དང་། སྦྱོར་བ་དང་། མཐུན་རྐྱེན་ཚང་བ་དང་། འགལ་རྐྱེན་མེད་པ་བཞི་བྱང་ཆུབ་ཅེས་
པ་དང་། སངས་རྒྱས་ཞེས་པ་དང་། བདུད་ཀྱི་ཞེས་པ་ནས་རིམ་པ་བཞིན་ནོ། །གསུམ་པ་
ནི་འཚོ་བ་ཡུན་རིང་བ་དང་། གནས་ཕུན་སུམ་ཚོགས་པ་དང་། ཕན་པར་མཛད་པའི་སྐྱེ་
བོས་གང་བ་དང་། དགེ་བ་སྤྱོད་པ་དང་། ཕུན་སུམ་ཚོགས་པ་ཐམས་ཅད་འབྱོར་བ་དང་།
གནོད་པ་ཞི་བ་དྲུག་སེམས་ཅན་ཞེས་པ་དང་། དཔག་བསམ་ཤིང་ཞེས་པ་དང་། འཁོར་
གྱི་ཞེས་པ་དང་། ལུས་ཅན་ཞེས་པ་དང་། ལྷ་ཡང་ཞེས་པ་དང་། མཁའ་འགྲོ་ཞེས་པ་
ནས་རིམ་པ་བཞིན་ནོ། །རབ་ཏུ་བྱུང་བའི་དོན་དུ་བསྔོ་བ་ནི་ལྔ་སྟེ། དགེ་སློང་གི་དོན་དུ་
བསྔོ་བ་དང་། དགེ་སློང་མའི་དོན་དུ་བསྔོ་བ་དང་། ཚུལ་ཁྲིམས་ཕུན་སུམ་ཚོགས་པ་དང་།
ཤེས་རབ་ཕུན་སུན་ཚོགས་པར་འགྱུར་བ་དང་། འབྲས་བུ་སྡུག་བསྔལ་ལས་གྲོལ་བ་ལྔ།
གཙུག་ལག་ཅེས་པ་དང་། བསླབ་པ་ཞེས་པ་དང་། དགེ་སློང་མ་ཞེས་པ་དང་། དེ་བཞིན་
ཞེས་པ་དང་། ལྷ་བས་ཞེས་པ་ནས་རིམ་པ་བཞིན་ནོ། །འཇིག་རྟེན་ལས་འདས་པའི་དོན་
དུ་བསྔོ་བ་ལ། བྱང་ཆུབ་སེམས་དཔའི་དོན་དུ་བསྔོ་བ་དང་། སངས་རྒྱས་ཀྱི་དོན་དུ་བསྔོ་
བ་དང་། ཉན་ཐོས་དང་རང་རྒྱལ་བའི་དོན་དུ་བསྔོ་བ་གསུམ། བྱང་ཆུབ་སེམས་དཔའ་
ཞེས་པ་དང་། མགོན་པོ་ཞེས་པ་དང་། དེ་བཞིན་ཞེས་པ་ནས་རིམ་པ་བཞིན་ནོ། །བདག་
གི་དོན་དུ་བསྔོ་བ་ནི་གནས་སྐབས་ཀྱི་འབྲས་བུ་ཐོབ་པ་དང་། འཇམ་པའི་དབྱངས་མཐོང་
བ་དང་། བྱང་ཆུབ་སེམས་དཔའི་སྤྱོད་པ་ལ་སྤྱོད་པ་དང་། གཞན་དོན་གྲུབ་པ་བཞི། བདག་
ཀྱང་ཞེས་པ་དང་། གང་ཚེ་ཞེས་པ་དང་ ཕྱོགས་བཅུ་ཞེས་པ་དང་། ཇི་སྲིད་ཅེས་པ་
ནས་རིམ་པ་བཞིན་ནོ། །བདེ་བའི་འབྱུང་གནས་བསྟན་པའི་དོན་དུ་བསྔོ་བ་ནི་འགྲོ་བའི
ཞེས་པའོ། །བཀའ་དྲིན་རྗེས་སུ་དྲན་པ་ལ་ཕྱག་འཚལ་བ་ནི། གང་གི་དྲིན་གྱིས་ཞེས་པའོ། །
- 575 -

དཔལ་ས་སྐྱའི་རིག་མཛོད། ས་སྐྱ་བཀའ་འབུམ།
སྨོན་ལམ་གྱི་ལེའུ་སྟེ་བཅུ་པའོ། །
སྡེ་སྣོད་འཛིན་པའི་དགེ་སློང་བློ་ལྡན་བཟང་། །ཆོས་ཀྱི་བླ་མའི་ཞབས་རྡུལ་གུས་མནོས་
ཏེ། །རྒྱལ་སྲས་སྤྱོད་འདི་སྙན་པའི་ཚིག་རྣམས་ཀྱི། །དོན་གསལ་རྒྱན་དུ་གྱུར་པ་བདག་གིས་
བྱས། །དམ་པས་ཉེར་བསྟན་ལེགས་བཤད་འོད་ཟེར་གྱིས། །རྒྱལ་སྲས་ལམ་འདི་ལེགས་པར་
གསལ་གྱུར་པ། །རིག་པའི་མིག་གིས་མཐོང་བ་ལེགས་བཀོད་པས། །འགྲོ་བ་ཀུན་གྱིས་ལམ་
འདི་བགྲོད་གྱུར་ཅིག །བཙུན་པས་མཛད་པའི་རྣམ་བཤད་རབ་ཏུ་གསལ་མོད་ཀྱང་། །འོན་
ཀྱང་བདག་མིན་ཤེས་བློས་ཅུང་ཟད་བཅོས་ཤིང་སྤེལ། །དེ་ནི་སྐྱེ་བོའི་རྣམ་པར་འཇུག་པར་
མི་འགྱུར་མོད། །འོན་ཀྱང་བདག་དང་བདག་འདྲས་རྟོགས་པ་སླ་ཕྱིར་བྲིས། །བྱང་ཆུབ་
སེམས་དཔའི་སྤྱོད་པ་ལ་འཇུག་པའི་བཤད་པ། དགེ་སློང་ཆོས་ཀྱི་སེང་གེས་མཛད་པ་ཚིག
བསྡུས་ཤིང་གོ་དཀའ་བ་ལས་ཤེས་རབ་ཀྱི་ལེའུའི་སྐབས་སུའང་རྟོགས་སླ་བའི་ཕྱིར་དགེ་
བསྙེན་བསོད་ནམས་རྩེ་མོས་གསལ་བར་ཉེ་བར་སྦྱར་བ་རྫོགས་སོ། །འདིས་བསྟན་པ་རིན་
པོ་ཆེ་དང་སེམས་ཅན་མང་པོ་ལ་ཕན་པ་རྒྱ་ཆེན་པོ་འབྱུང་བར་གྱུར་ཅིག། །
- 576 -